**Številka: 042-24/2024-3**

**Datum: 11. 10. 2024**

**N A V O D I L O**

Državna volilna komisija (v nadaljevanju: DVK) je v zvezi z izvedbo posvetovalnega referenduma o zagotavljanju stabilne oskrbe z nizkoogljično električno energijo, ki bo 24. novembra 2024, na 88. seji, dne 11. 10. 2024,

**sprejela**

za zagotovitev zakonitosti izvedbe posvetovalnega referenduma ter enotne uporabe določb Zakona o referendumu in o ljudski iniciativi (Uradni list RS, št. 26/07 – UPB, 6/18 – odl. US, 52/20 in 30/24; v nadaljevanju ZRLI) in Zakona o volitvah v državni zbor (Uradni list RS, št. 109/06 – UPB, 54/07 – odl. US, 23/17, 29/21 in 12/24; v nadaljevanju ZVDZ) naslednja **strokovna navodila za delo volilnih odborov**:

**A.**

**I. UVOD**

Na podlagi razpisa posvetovalnega referenduma o zagotavljanju stabilne oskrbe z nizkoogljično električno energijo (Uradni list RS, št. 87/24) bo v nedeljo, 24. novembra 2024, od 7. do 19. ure na območju Republike Slovenije potekalo glasovanje na rednih voliščih in voliščih za glasovanje izven okraja stalnega prebivališča (t.i. omnia volišče). Glasovanje bo potekalo tudi na diplomatskih predstavništvih in konzulatih Republike Slovenije v tujini.

Predčasno glasovanje bo potekalo v torek, 19. 11. 2024, v sredo, 20. 11. 2024, in v četrtek, 21. 11. 2024, od 7. do 19. ure na posebnih voliščih, določenih za predčasno glasovanje.

Glasovanje na voliščih vodijo volilni odbori.

Glede organizacije in dela na voliščih, glasovanja in ugotavljanja izida glasovanja se smiselno uporabljajo določbe ZVDZ (63. do 86. člen), kolikor ni z ZRLI določeno drugače (43. do 50. člen).

**II. POJEM, SESTAVA IN DELO VOLILNEGA ODBORA**

1. **Pojem**

Volilni odbor je organ, ki na dan glasovanja na volitvah vodi glasovanje na volišču in po končanem glasovanju ugotovi izid glasovanja na volišču.

* 1. **Sestava**

Volilni odbor sestavljajo predsednik in parno število članov ter njihovi namestniki. Sklep o imenovanju volilnega odbora izda okrajna volilna komisija in ga vroči predsedniku ter vsem članom in njihovim namestnikom.

Član volilnega odbora mora imeti stalno prebivališče na območju okraja.

Član volilnega odbora ne more biti oseba, ki je predstavnik predlagatelja referenduma, njegov zaupnik ali zaupnik organizatorja referendumske kampanje.

* 1. **Sklepčnost**

Pri delu volilnega odbora morajo biti ves čas navzoči predsednik volilnega odbora ali njegov namestnik ter člani ali njihovi namestniki. Volilni odbor je sklepčen, če so navzoči vsi člani oziroma njihovi namestniki. Če take sklepčnosti ni mogoče zagotoviti, je volilni odbor sklepčen, če so namesto odsotnih članov navzoči katerikoli namestniki. Predsednika lahko nadomešča samo njegov namestnik (27. člen ZVDZ).

Volilni odbor odloča z večino glasov vseh članov. Če zaradi enakega števila glasov za in proti ne pride do odločitve, odloči glas predsednika volilnega odbora. Če volilni odbor pravočasno ne sprejme odločitve, ki je nujno potrebna za izvedbo volitev, odloči predsednik volilnega odbora (28. člen ZVDZ).

Delo v volilnem odboru je častna funkcija. Člani volilnega odbora jo morajo opravljati vestno in odgovorno. Delovati morajo na podlagi zakona, drugih predpisov in navodil volilne komisije, neodvisno od kakršnihkoli drugih navodil.

1. **Zaupniki**

Pri delu volilnega odbora je lahko navzoč zaupnik predlagatelja referenduma oziroma organizatorja referendumske kampanje. Zaupnik lahko spremlja delo volilnega odbora v vseh fazah, od priprave volišča do konca dela volilnega odbora. Na nepravilnosti opozori predsednika volilnega odbora ali drugega člana volilnega odbora, če predsednik ni navzoč, ne sme pa se kakorkoli vmešavati v delo volilnega odbora in dajati pojasnil ali navodil volivcem ipd. (77. člen ZVDZ).

Če se zaupnik z odločitvijo predsednika ne strinja, lahko zahteva, da se njegovo opozorilo in odločitev predsednika vpišeta v zapisnik. Če zaupnik moti potek glasovanja ali red na volišču, ga volilni odbor lahko odstrani z volišča, kar se vpiše v zapisnik, z natančno navedbo okoliščin. Če je treba, se zaradi tega lahko prekine glasovanje.

Člani volilnih organov ne morejo biti zaupniki.

* 1. **Potrdilo zaupnika**

Zaupnik se na volišču izkaže z osebnim dokumentom in s posebnim potrdilom, ki mu ga izda OVK. Na potrdilu so podatki, čigav zaupnik je in za katero volišče.

Predlagatelj referenduma oziroma organizator referendumske kampanje ima lahko največ po enega zaupnika na volišču.

Na zahtevo vsakega zaupnika se vpišejo v zapisnik posamezne okoliščine, pomembne za potek glasovanja, njegovo posebno mnenje ali pripombe k zapisniku (drugi odstavek 80. člena ZVDZ).

* 1. **Položaj članov volilnih komisij**

Član volilne komisije ima v času, ko je na volišču, v odnosu do volilnih odborov enak položaj kot zaupnik.

Član volilne komisije ima pravico biti navzoč pri delu volilne komisije nižje stopnje ali volilnega odbora, spremljati in nadzorovati njihovo delo ter jih opozarjati na morebitne nepravilnosti.

Član DVK je lahko navzoč pri delu VKVE, OVK in VO.

Član VKVE je lahko navzoč pri delu OVK in VO na območju svoje volilne enote.

Član OVK je lahko navzoč pri delu VO na območju svojega volilnega okraja.

Član DVK se pri volilni komisiji ali VO izkaže s službeno izkaznico, ostali člani volilnih komisij pa s sklepom o imenovanju ali s potrdilom, ki ga izda volilna komisija, in z osebnim dokumentom. Službena izkaznica člana DVK vsebuje navedbo izdajatelja (Republika Slovenija - Državna volilna komisija), ime in priimek, funkcijo ter fotografijo člana DVK, registrsko številko in pomanjšan faksimile žiga DVK.

1. **Brez obeležij na volišču**

Na volišču ne sme nihče nositi znakov ali simbolov političnih strank oziroma organizatorjev referendumske kampanje, kot tudi ne priponk, nalepk ipd. z vsebino, povezano z odločanjem na posvetovalnih referendumih. Na opozorilo predsednika volilnega odbora morajo morebitne znake ali simbole strank oziroma druge znake iz prejšnjega stavka takoj odstraniti.

Če se na zgradbi ali na prostoru pred zgradbo, v kateri je volišče, nahajajo predmeti (na primer plakati), ki so bili uporabljeni za namene referendumske kampanje, jih mora volilni odbor odstraniti.

Če volilni odbor sam ne more odstraniti (prelepiti) predmetov, ki so bili uporabljeni v času referendumske kampanje, o tem obvesti bodisi OVK, bodisi upravnika zgradbe, lahko pa tudi pristojni upravni organ (dežurno službo MNZ, ki spremlja morebitne kršitve Zakona o volilni in referendumski kampanji).

1. **Izobraževanje volilnih odborov**

OVK je dolžna zagotoviti izobraževanje članov VO, in sicer najmanj za predsednika in namestnika predsednika, ki sta se dolžna tega izobraževanja tudi udeležiti.

OVK mora pri izvedbi usposabljanja in na dan glasovanja predsednika VO posebej opozoriti, da mora po oddaji volilnega gradiva OVK in vpisu izidov glasovanj na volišču v isDVK, ki ga opravi OVK, preveriti izide glasovanj na svojem volišču, in sicer mora preveriti, če so objavljeni izidi glasovanj na posebni spletni strani DVK skladni z ugotovljenimi izidi glasovanj z zapisnikom o delu VO.

Člani VO se morajo poučiti o možnosti in načinu uporabe pripomočka za glasovanje slepih in slabovidnih oseb (šablona za slepe) ter šablone za zakritje osebnih podatkov drugih volivcev pri podpisu v volilni imenik.

**III. NALOGE VOLILNEGA ODBORA NA DAN PRED GLASOVANJEM**

1. **Volilni odbor se sestane dan pred glasovanjem**

Volilni odbor mora organizirati volišče na dan pred glasovanjem tako, da se bo na volišču naslednjega dne lahko nemoteno začelo glasovanje. V ta namen se mora na dan pred glasovanjem sestati v prostoru, kjer bo glasovanje, v času, ki ga določi predsednik volilnega odbora, in v skladu z navodili pristojne volilne komisije. Volilni odbor mora biti v tem prostoru tudi v času, ko je na volišče dostavljeno volilno gradivo.

* 1. **Prevzem gradiva**

Vsak volilni odbor prevzame na volišču s potrdilom gradivo od OVK. Če je na volišču več volilnih odborov, prevzame vsak volilni odbor gradivo za glasovanje, za katerega je zadolžen.

V gradivo spadajo zlasti:

* ena ali več volilnih skrinjic,
* zadostno število glasovnic,
* en potrjen splošni volilni imenik za REF JEK2, v katerem morajo biti vpisani vsi volilni upravičenci, ki imajo pravico glasovati na tem volišču in imajo stalno prebivališče na območju volišča,
* sklep o imenovanju volilnega odbora, ki vsebuje ime, priimek, funkcijo posameznega člana volilnega odbora,
* seznam volivcev z drugih volišč/okrajev,
* obrazci zapisnikov, pomožni obrazci, ovojnice in drug, predvsem tehnični material, ki ga volilni odbor potrebuje pri svojem delu (lepilni trak, papir itd. - 66. člen ZVDZ).

Volilni odbor mora ob prevzemu preveriti, če je prejel zadostno število glasovnic glede na število volivcev v volilnem imeniku. Zadostno število glasovnic pomeni, da volilni odbor prejme toliko glasovnic, kot je volivcev, ki imajo pravico glasovati na volišču na dan glasovanja (število vseh volivcev, vpisanih v volilni imenik, zmanjšano za volivce, ki so že predčasno glasovali ali imajo vpisane opombe za druge oblike glasovanja – po pošti v Sloveniji ali tujini, na diplomatskih predstavništvih in konzulatih Republike Slovenije v tujini, na volišču izven okraja stalnega prebivališča (omnia) ali na domu).

* 1. **Ureditev prostora**

Vsak volilni odbor mora pregledati volilno skrinjico, ki jo je prevzel (ali je prazna in nepoškodovana). Nato volilni odbor pregleda ureditev volišča. Na primernem prostoru je treba postaviti volilne skrinjice in na vidno mesto obesiti razglase. Pripraviti je treba mizo za volilni odbor in ustrezno pripraviti prostore na volišču, kjer bodo volivci izpolnjevali glasovnice. Ti prostori naj bodo ustrezno oddaljeni od volilnega odbora in urejeni tako, da je vsakomur zagotovljena tajnost glasovanja (na način, da nihče ne more opazovati volivca pri izpolnjevanju glasovnice).

Ko so volišča pripravljena v skladu s temi navodili, vsak volilni odbor sestavi zapisnik o delu volilnega odbora na dan pred glasovanjem, ki ga dobi hkrati z drugim volilnim gradivom.

Delo volilnega odbora na dan pred glasovanjem je s tem končano. Preden odidejo člani volilnega odbora z volišča, morajo volišče še primerno zavarovati (zapreti okna, zakleniti vrata ipd.).

Pri vseh navedenih opravilih so lahko navzoči tudi zaupniki.

**IV. NALOGE VOLILNEGA ODBORA NA DAN GLASOVANJA**

Volilni odbor vodi glasovanje in po končanem glasovanju ugotavlja izid glasovanja na volišču.

1. **Pred začetkom glasovanja**

Volilni odbor se zbere najpozneje pol ure pred začetkom glasovanja v prostoru, ki je določen za glasovanje, in se prepriča, ali je na volišču vse ustrezno pripravljeno. Na volišču je treba poleg razglasa razobesiti tudi sklep o imenovanju volilnega odbora za to volišče, ki ga je v ta namen volilni odbor prejel od OVK. Volilni odbor mora ponovno pregledati, ali je volilna skrinjica prazna in nepoškodovana. Nato volilno skrinjico zapre s posebnimi varnostnimi nalepkami ali s posebnim lepilnim trakom. Volilni odbor naredi zapisnik, v katerem navede, v kakšnem stanju je našel prostor volišča in volilno gradivo.

Volilni odbor ponovno prešteje glasovnice in jih primerja s številom glasovnic, ki jih je prejel od OVK.

Po določbi 66. člena ZVDZ lahko volilni odbor prevzame volilno gradivo najpozneje pol ure pred začetkom glasovanja, če ga ni prevzel že prej.

V primeru slabega vremena volilni odbor ob vhodu postavi/nalepi opozorilo »Pozor, mokra tla.« ipd.

Predsednik volilnega odbora nato razglasi, da se glasovanje začne.

1. **Delo volilnega odbora na dan glasovanja**
	1. **Čas glasovanja**

Glasovanje se praviloma začne ob 7. uri in traja do 19. ure.

Volilni odbor lahko v dogovoru s pristojno volilno komisijo določi, da traja glasovanje najmanj 12 ur tudi v drugem času, če je to potrebno, da se omogoči glasovanje volivcem, ki sicer ne bi mogli glasovati (npr. zaradi izrednih okoliščin kot so naravne nesreče ipd.). Glasovanje se kljub temu ne more začeti pred 4. uro zjutraj in ne končati po 23. uri. O tem, da se bo glasovanje na volišču končalo po 19. uri (ali začelo pred 7. uro zjutraj), mora OVK obvestiti predstavnike predlagatelja referenduma ali njihove zaupnike ter DVK takoj, ko je sprejeta takšna odločitev.

* 1. **Vzdrževanje reda na volišču**

Predsednik volilnega odbora v sodelovanju z drugimi člani volilnega odbora skrbi za vzdrževanje reda in miru med glasovanjem in preprečuje agitacijo na volišču.

Če je treba, predsednik volilnega odbora zahteva pomoč policije. Dokler so policisti na volišču, so pod vodstvom predsednika volilnega odbora in je glasovanje prekinjeno. Razen policistov, ki jih je predsednik volilnega odbora poklical za vzdrževanje reda in miru, ne sme nihče priti na volišče z orožjem ali nevarnim orodjem (prvi in tretji odstavek 78. člena ZVDZ).

Predsednik volilnega odbora lahko od vsakogar, ki moti red in mir ali agitira na volišču, zahteva, da z dejanji preneha, kar se vpiše v zapisnik. Če oseba s kršitvami ne preneha, o tem obvesti policijo in OVK.

O odstranitvi zaupnika mora odločiti volilni odbor.

* 1. **Navzočnost članov volilnega odbora med glasovanjem**

Ker volilni odbor dela in odloča le v polni sestavi, morajo biti ves čas glasovanja navzoči predsednik ter dva člana volilnega odbora oziroma njihovi namestniki. Če je torej član volilnega odbora za nekaj časa odsoten, ga mora v tem času zamenjati njegov namestnik ali katerikoli drug namestnik (77. člen ZVDZ). Predsednika lahko nadomešča samo njegov namestnik (27. člen ZVDZ). Člani volilnih odborov in njihovi namestniki so lahko prisotni ves čas glasovanja.

1. **Glasovanje**

Na volišče, kjer se glasuje, vstopajo volivci posamično. Na volišču ne sme biti hkrati več volivcev, kot je glasovalnih mest (pregrajenih prostorov).

* 1. **Glasuje se samo osebno**

Volivci glasujejo osebno. Nihče ne more glasovati po pooblaščencu, torej tudi ni dovoljeno glasovanje za družinske člane. Tako dejanje bi bilo namreč zloraba volilne pravice, ki je na podlagi 152. člena Kazenskega zakonika kaznivo dejanje.

* 1. **Glasovanje volivcev z dolgotrajno telesno, duševno, intelektualno ali senzorično okvaro, invalidov, nepismenih oseb ipd.**

Vsak volivec z dolgotrajno telesno, duševno, intelektualno ali senzorično okvaro, s telesno hibo (ker je na primer slep, brez roke ipd.) ali ker je nepismen, lahko s seboj na volišče pripelje osebo po svoji izbiri, ki mu pomaga pri glasovanju (**pomočnik**). Pomočnik mora biti polnoleten ter je dolžan spoštovati svobodno voljo volivca in zagotavljati tajnost glasovanja. Pomočnik lahko namesto volivca, vendar po njegovem navodilu, izpolni glasovnico in jo odda v glasovalno skrinjico. O tem odloči volilni odbor in vpiše to v zapisnik.

Volivcu, ki izrazi željo, da bi za glasovanje uporabil **šablono za slepe**, se mu le-ta izroči in obenem tudi pojasni, kako se uporablja.

Če glasuje volivec, ki je v invalidskem vozičku, in zaradi višine mize, na kateri je volilna skrinjica, ne doseže odprtine na volilni skrinjici, mora volilni odbor volilno skrinjico premakniti na tako višino, da volivec odprtino na volilni skrinjici doseže in glasovnico odda.

* 1. **Ugotovitev istovetnosti volivca in podpis v volilni imenik**

Glasuje se na podlagi vpisa v volilni imenik.

Ko stopi volivec v prostor, kjer se glasuje, gre k mizi volilnega odbora. Predsednik volilnega odbora **ugotovi istovetnost osebe**, ki hoče glasovati. Istovetnost se lahko ugotovi na podlagi dokumenta, ki izkazuje osebne podatke volivca (osebna izkaznica, potni list, vozniško dovoljenje ipd.) ali na drug način. Drug način ugotavljanja istovetnosti je zlasti v tem, da bodisi predsednik bodisi kakšen član volilnega odbora osebno pozna volivca. V takem primeru ugotavljanja istovetnosti se v rubriko »opombe« volilnega imenika vpiše opomba »osebno znan«.

Nato predsednik ali član volilnega odbora ugotovi, ali je volivec vpisan v volilni imenik. Če je vpisan, predsednik ali član volilnega odbora **obkroži** **njegovo zaporedno številko v volilnem imeniku** kot znak, da je glasoval (71. člen ZVDZ).

Pred podpisom volivca v volilni imenik je treba volilni imenik obrniti proti volivcu, da se ta lahko nemoteno podpiše, in prekriti osebne podatke drugih volivcev (s šablono), in sicer tako, da volivec pri podpisu vidi samo lastne osebne podatke.

**Volivec se podpiše** v za to namenjen prostor v volilnem imeniku. Predsednik ali član volilnega odbora preveri, ali se je volivec podpisal na pravo mesto, in šele potem se volivcu izroči glasovnica.

Volivcu se glasovnica izroči tudi, če se ne more ali noče podpisati. Če se ne more podpisati zaradi telesne hibe ali drugega razloga ali če se noče podpisati, volilni odbor to posebej označi v volilnem imeniku, in sicer v prostoru, ki je namenjen podpisu volivca naredi oznako »NMP«.

* 1. **Statistični podatki po spolu in starosti**

V volilnem imeniku je v opombah pri vsakem volivcu opredeljena starostna skupina z oznakami od 1 do 4, pri čemer imajo oznake naslednji pomen:

1. starostna skupina - od 18 do vključno 30 let,

2. starostna skupina - od 31 do vključno 45 let,

3. starostna skupina - od 46 do vključno 60 let,

4. starostna skupina - od 61 let in več.

Statistika se spremlja na naslednji način:

Ko predsednik volilnega odbora ugotovi istovetnost volivca, članu volilnega odbora, ki spremlja statistične podatke, sporoči, v katero starostno skupino volivec sodi. Član volilnega odbora na **pripomočku za statistiko** v ustreznem prostoru zabeleži spol in starostno skupino volivca (črtice, kljukice ipd.).

Volilni odbor lahko statistične podatke na podlagi volilnega imenika ugotovi tudi po končanem glasovanju in jih ustrezno zapiše v zapisnik o delu volilnega odbora.

* 1. **Oseba, ki ni vpisana v volilni imenik**

Če pride na volišče oseba, ki ni vpisana v volilnem imeniku za to volišče, pa iz osebnega dokumenta izhaja, da stalno prebiva na območju volišča, jo predsednik ali član volilnega odbora napoti k pristojnemu upravnemu organu, ki vodi register prebivalstva oziroma je sestavil volilni imenik (na upravno enoto, krajevni urad). Če upravni organ ugotovi, da stalna evidenca volilne pravice izkazuje, da ima oseba na tem volišču volilno pravico in da je bila pri sestavljanju volilnega imenika pomotoma izpuščena, izda **potrdilo**. S takšnim potrdilom lahko volivec glasuje, potrdilo pa mora izročiti predsedniku ali članu volilnega odbora. Samo v tem primeru lahko volivec glasuje na volišču tudi, če ni vpisan v volilnem imeniku. Njegovo glasovanje se vpiše na ustreznem mestu zapisnika o delu volilnega odbora, potrdilo pa priloži zapisniku (peti odstavek 71. člena ZVDZ).

Volivci, ki so spremenili stalno prebivališče po zaključku volilnih imenikov (15 dni pred dnem glasovanja), glasujejo na volišču, na katerem so na ta dan imeli stalno prebivališče (prejšnje volišče). Volilni odbor takega volivca napoti na prejšnje volišče, kjer bo lahko glasoval.

Volilni odbor ne sme odreči glasovanja nikomur, ki je vpisan v volilni imenik za to volišče, in tudi ne osebam, ki so se izkazale s potrdili. Če ima član volilnega odbora glede posameznih volivcev, ki hočejo glasovati, kakšno pripombo, se ta vpiše v zapisnik. Volilni odbor ne sme dovoliti glasovanja nikomur, ki ni vpisan v volilni imenik, razen v primeru, ko je bil volivec pomotoma izpuščen pri sestavljanju volilnega imenika in mu je zato uradni organ izdal ustrezno potrdilo.

* 1. **Oseba, katere ime je v volilnem imeniku že obkroženo**

Če hoče glasovati oseba, katere ime je v volilnem imeniku že obkroženo in pri njenem imenu že obstaja podpis volivca, se njen priimek in ime ter naslov stalnega prebivališča in njena morebitna izjava vpišejo v zapisnik. Glasovati pa ji volilni odbor ne dovoli (preprečevanje večkratnega glasovanja - 72. člen ZVDZ).

* 1. **Volivci, ki glasujejo po pošti, na predčasnem glasovanju, na t. i. omnia volišču, na domu oz. diplomatskem predstavništvu ali konzulatu Republike Slovenije v tujini**

Če hoče glasovati oseba, pri kateri je v rubriki »opombe« označba, da je že glasovala predčasno, da glasuje po pošti, na domu oz. na volišču, ki je namenjeno volivcem za glasovanja izven okraja stalnega prebivališča (t. i. omnia volišče), ali na diplomatskem predstavništvu ali konzulatu (DPK), se njeno osebno ime, prebivališče in izjava vpišejo v zapisnik, glasovati pa ji volilni odbor **ne dovoli** (preprečevanje večkratnega glasovanja – tretji odstavek 72. člena ZVDZ).

* 1. **Glasovanje na domu**

Če je OVK obvestila volilni odbor, da so na območju volišča volivci, ki se ne morejo osebno zglasiti na volišču zaradi bolezni, in je bilo OVK sporočeno, da želijo glasovati na domu, mora predsednik volilnega odbora določiti najmanj dva člana odbora, ki se napotita k tej osebi in ji odneseta glasovnico na dom. Skupaj z glasovnico ji izročita tudi ovojnico. Ko volivec opravi glasovanje, glasovnico vloži v ovojnico, ki jo zalepi in izroči članu volilnega odbora.

Člana volilnega odbora zabeležita, kdaj sta bila pri volivcu, kdo je bil še navzoč poleg volivca in morebitne druge okoliščine. Volivca opozorita na to, da se glasuje osebno. Če volivec glasuje s pomočjo tretje osebe (pomočnika), se to zabeleži. Pomočnik ne sme biti član volilnega odbora. Volivec se podpiše na obrazec zapisnika o glasovanju na domu ali v seznam volivcev, ki so vložili zahtevo za glasovanje na domu in ki ga je volilni odbor prejel od OVK. Ko se člani volilnega odbora vrnejo na volišče, se v volilnem imeniku obkroži oseba, ki je glasovala na ta način, člani volilnega odbora nato odprejo ovojnico in glasovnico spustijo v volilno skrinjico med druge glasovnice (83. člen ZVDZ). Obrazec se priloži zapisniku o delu volilnega odbora.

Opozarjamo, da gredo člani volilnega odbora lahko na dom k volivcu samo po obvestilu OVK, če je družinski član ali drug volivec prenesel prošnjo volivca, ki ne more glasovati, da bi glasoval na naveden način, in sicer najpozneje 3 dni pred dnem glasovanja.

* 1. **Pojasnilo volivcu o tehničnih vidikih glasovanja**

Člani volilnega odbora morajo volivcu na njegovo zahtevo pojasniti, kako se glasuje. Pri tem se ne sme na nikakršen način vplivati na odločitev volivca pri glasovanju. Zato člani volilnega odbora volivcu pojasnijo način glasovanja, kot je podan na glasovnici, in sicer da volivec glasuje tako, da obkroži besedo »ZA« ali besedo »PROTI«.

1. **Neuporabna ali poškodovana glasovnica**

Glasovnico, ki ni uporabna (nepotiskana, slabo vidni tisk ipd.), volilni odbor zamenja z drugo. Enako ravna tudi, če volivec nenamerno poškoduje glasovnico, ki je še ni izpolnil. To vpiše v zapisnik, poškodovana glasovnica se priloži k zapisniku ter po končanem glasovanju k neuporabljenim glasovnicam.

Če volivec izjavi, da »se je pri glasovanju zmotil«, in želi novo glasovnico, mu je volilni odbor ne sme izročiti. Volivca naj v tem primeru pouči, kako naj jasno odpravi svojo prvotno zmotno odločitev (prekriža krogec okoli odgovora, ki ne izraža njegove volje, in obkroži odgovor, za katerega glasuje). Popravek se lahko upošteva samo v primeru, če je glasovanje opravljeno z obkrožitvijo odgovora.

1. **Prekinitev glasovanja**

Glasovanje poteka nepretrgoma ves dan, torej praviloma od 7. do 19. ure. Glasovanje se sme prekiniti samo, če bi na volišču prišlo do kršitve javnega reda in miru ali do kakšnih drugih izrednih okoliščin, zaradi česar bi bila onemogočena izvedba glasovanja. V takem primeru volilni odbor prekine glasovanje za toliko časa, dokler se ponovno ne vzpostavi red. Zakaj je bilo glasovanje prekinjeno in za koliko časa, se vpiše v zapisnik. Če je bilo glasovanje prekinjeno za več kot eno uro, se glasovanje lahko ustrezno podaljša za določen čas po 19. uri, vendar ne dlje, kot do 23. ure. O tem volilni odbor takoj obvesti OVK.

1. **Konec glasovanja**

Ob 19. uri (oziroma ko preteče kasneje določen čas za potek glasovanja) volilni odbor zapre volišče. Volivci, ki so takrat na volišču, kjer se glasuje, ali pred njim, smejo še glasovati.

1. **Zapisnik o poteku glasovanja**

Volilni odbor vodi zapisnik o poteku glasovanja. V zapisnik se sproti vpišejo vsi dogodki, ki so pomembni za glasovanje, zlasti pa tisti, ki so omenjeni v tem navodilu (osebe, ki volijo s potrdili, neredi, prekinitve glasovanja, prisotni zaupniki, obiski novinarjev, tujih delegacij ipd.). Vsak član volilnega odbora lahko zahteva, da se vpišejo v zapisnik posamezne okoliščine, njegovo mnenje in pripombe k zapisniku.

Zapisnik o poteku glasovanja se piše v dveh izvodih. Za lažje vodenje zapisnika volilni odbor od OVK prejme vzorec zapisnika.

1. **Vmesna ugotovitev udeležbe**

Volilni odbor ob 11. in 16. uri ugotovi udeležbo na volišču, in sicer tako, da sporoči skupno število volivcev, vpisanih v volilni imenik za konkretno volišče, in število volivcev, ki so do 11. oziroma do 16. ure glasovali na tem volišču. Podatek o udeležbi **takoj sporoči OVK** na način, ki ga je ta določila. Volilni odbor pri ugotovitvi udeležbe (število volivcev, ki so glasovali) ne upošteva volivcev, ki so glasovali predčasno, ki glasujejo po pošti ipd., temveč samo volivce, ki so na dan glasovanja dejansko prišli na volišče.

* 1. **Zvočno/avdio in slikovno/video snemanje**

V času glasovanja na volišču ni dovoljeno zvočno oziroma slikovno snemanje drugega ali narediti slikovnega posnetka osebe brez njenega soglasja (v nadaljevanju: slikovno snemanje), razen predstavnikom medijev za potrebe obveščanja javnosti o poteku glasovanja. Ob prihodu na volišče mora predstavnik medija o slikovnem snemanju obvestiti predsednika volilnega odbora. Slikovno snemanje lahko traja krajši čas, pri tem pa se ne sme slikovno snemati volivca/volivke brez njegovega/njenega soglasja na način, da bi se posegalo v tajnost glasovanja. S slikovnim snemanjem se ne sme motiti dela volilnega odbora. Po končanem slikovnem snemanju morajo mediji volišče zapustiti.

1. **Delo volilnega odbora po 19. uri**

Ob 19. uri se zbere celoten volilni odbor (vsi člani in njihovi namestniki) ter začne ugotavljati izid glasovanja. V zapisniku o delu volilnega odbora se ugotovi navzočnost. Pri ugotavljanju izida glasovanja sodeluje celotni volilni odbor (vsi navzoči člani in njihovi namestniki).

* 1. **Neuporabljene glasovnice**

Volilni odbor najprej prešteje neuporabljene glasovnice in jim doda glasovnice, ki niso bile uporabljene zaradi napak (nepotiskane ali s slabo vidnim tiskom, nenamerno poškodovane glasovnice ipd.). Število neuporabljenih glasovnic mora vpisati v zapisnik o svojem delu. Pred izpraznitvijo volilne skrinjice je treba ugotoviti skupno število volivcev in število volivcev, ki so glasovali.

* 1. **Ugotovitev udeležbe pri glasovanju na volišču**

Udeležba pri glasovanju na volišču se ugotovi na naslednji način:

1. volilni odbor vpiše število volivcev, vpisanih v volilni imenik,
2. nato vpiše število volivcev, ki so glasovali s potrdili upravne enote, ter sešteje število volivcev; to število predstavlja število volilnih upravičencev za območje volišča,
3. volilni odbor nato vpiše:
	* število volivcev, ki so glasovali po splošnem volilnem imeniku,
	* število volivcev, ki so glasovali s potrdili upravne enote.

Seštevek teh dveh podatkov je število volivcev, ki so glasovali (udeležba).

Pri številu volivcev, ki so glasovali na volišču, upošteva volilni odbor tiste osebe, ki so dejansko glasovale in ne prišteva tistih oseb, ki so glasovale npr. po pošti ali pa predčasno, na volišču na DPK ipd.

* 1. **Statistični podatki**

Volilni odbor ob ugotavljanju udeležbe ugotovi tudi:

1. število volivcev moškega spola,
2. število volivcev ženskega spola,
3. število volivcev v 1. starostni skupini,
4. število volivcev v 2. starostni skupini,
5. število volivcev v 3. starostni skupini,
6. število volivcev v 4. starostni skupini.

Seštevek volivcev moškega in ženskega spola mora biti enak številu volivcev, ki so glasovali.

Seštevek volivcev iz točk c) do f) mora biti enak številu volivcev, ki so glasovali.

* 1. **Neposredno pred štetjem – dogovor o delu**

Preden volilni odbor začne šteti glasovnice, predsednik glasno prebere naslednje točke navodila in določi naloge, ki jih bodo opravili posamezni člani odbora. Pri štetju sodeluje celotni volilni odbor – prisotni člani in namestniki. Volilni odbor je odgovoren za točnost ugotovljenega izida.

* 1. **Odprtje volilnih skrinjic**

Volilni odbor odpre volilno skrinjico oziroma vse volilne skrinjice, če je na volišču več skrinjic.

Volilni odbor takoj prešteje oddane glasovnice in njihovo število primerja s številom volivcev, ki so glasovali, ter vpiše število oddanih glasovnic v zapisnik.

* 1. **Uporaba drugačnega pisala**

Oznaka na glasovnici, ki jo naredi pri preštevanju predsednik ali član volilnega odbora, mora biti narejena s pisalom drugačne barve, kot je barva pisala, ki ga je volivec uporabil pri glasovanju (volilni odbor naj pri ugotavljanju izida glasovanja ne uporablja pisal, ki so jih uporabljali volivci pri glasovanju).

* 1. **Veljavnost glasovnice**

Splošno načelo pri ugotavljanju izida glasovanja po glasovnicah je, da ima prednost oznaka, ki je narejena tako, kot je določeno z navodilom na glasovnici.

Če je volivec glasoval drugače, kot je napisano v navodilu na glasovnici, je glasovnica veljavna, če je to narejeno tako, da je volja volivca jasno razvidna (drugi odstavek 76. člena ZVDZ).

* 1. **Način ugotavljanja izida glasovanja (štetje)**

Za ugotavljanje izida glasovanja lahko volilni odbor sklene, da bo uporabil enega od dveh načinov štetja:

1. predsednik volilnega odbora jemlje s kupa glasovnic glasovnico za glasovnico in prebere odločitev volivca na primer »ZA«, naredi oznako na glasovnici (npr.: p-prešteta, n-neveljavna ipd.), dva člana volilnega odbora na pripomočku za štetje beležita glasove za posamezen odgovor oziroma koliko glasovnic je bilo neveljavnih. Na koncu volilni odbor ugotovi, koliko glasovnic je bilo neveljavnih, koliko glasov je dobil odgovor » ZA« in koliko glasov je dobil odgovor »PROTI«.
2. volilni odbor se odloči, da bo vse glasovnice najprej razvrstil glede na glasove »ZA«, glasove »PROTI« in neveljavne glasovnice. O vsaki neveljavni glasovnici ali glasovnici, kjer je volivec naredil oznake, ki niso skladne z navodilom na glasovnici, naj volilni odbor posebej odloči kot celota, ali je glasovnica veljavna in kako se upošteva (po navodilih DVK) oziroma ali je neveljavna. Ko so glasovnice razporejene (npr. na dogovorjene kupčke), volilni odbor prešteje glasove.
	1. **Veljavnost – neveljavnost glasovnice**

Splošno načelo pri ugotavljanju izida glasovanja po glasovnicah je, da ima prednost oznaka, ki je narejena tako, kot je določeno z navodilom na glasovnici. Če je volivec glasoval drugače, kot je napisano v navodilu na glasovnici, je glasovnica veljavna, če je to narejeno tako, da je volja volivca jasno razvidna (drugi odstavek 76. člena ZVDZ).

Glasovnica je veljavna npr. tudi :

* če je volivec en odgovor obkrožil, drugega pa drugače označil in sicer se upošteva tisti odgovor, ki je obkrožen,
* če je volivec označil (ne pa obkrožil) samo en odgovor, se to šteje kot glas za odgovor, ki je označen.

Glasovnica je neveljavna:

* če je oddana prazna,
* na kateri je volivec obkrožil ali drugače na enak način označil oba odgovora,
* na kateri je volivec na različen način označil oba odgovora, vendar noben odgovor ni obkrožen,
* v drugih primerih, kjer volja volivca ni jasno izražena.
	1. **Pripisi na glasovnici**

Če je volivec na glasovnico kaj pripisal (ali narisal), velja, da različni pripisi na glasovnici ne vplivajo na siceršnji postopek ugotavljanja izida glasovanja po glasovnicah in nimajo posledic glede veljavnosti glasovnice.

1. **Po končanem štetju**

Volilni odbor mora po končanem štetju posameznih glasovnic le-te vložiti v posebne ovojnice (posebej neveljavne in posebej veljavne).

* 1. **Vpis izida glasovanja v zapisnik**

Izid glasovanja se vpiše v zapisnik.

Volilni odbor kontrolira izid tako, da sešteje število neveljavnih glasovnic in skupno število glasov ZA in PROTI (neveljavne + veljavne = oddane glasovnice).

* 1. **Podpisovanje zapisnika**

Zapisnik o delu volilnega odbora podpišejo vsi člani volilnega odbora.

* 1. **Razglasitev izida posvetovalnega referenduma**

Predsednik volilnega odbora po končanem delu vstane in glasno prebere del zapisnika, ki se nanaša na ugotovljeni izid glasovanja, in s tem opravi uradno dejanje razglasitve izida glasovanja na volišču. Volilni odbor nato na vrata volišča pritrdi izpolnjen obrazec »Obvestilo volilnega odbora o izidu glasovanja na volišču«.

Po končanem ugotavljanju izida glasovanja, mora predsednik volilnega odbora odrediti, da se volilno gradivo pripravi za izročitev (predajo) pristojni OVK in da se gradivo odnese na OVK. Predsednik volilnega odbora obdrži en izvod zapisnika o delu volilnega odbora.

Člani volilnega odbora in zaupniki lahko fotografirajo (ali prepišejo) izid glasovanja bodisi iz zapisnika o delu volilnega odbora bodisi iz obvestila o izidu glasovanja.

1. **Dostava gradiva OVK**

Volilno gradivo z glasovnicami in volilnim imenikom, v katerem je volilni odbor beležil udeležbo volivcev, s potrdili in 1 (enim) izvodom zapisnika o ugotovitvi izida glasovanja, volilni odbor dostavi OVK na način, kot ga je ta določila.

En izvod zapisnika ostane predsedniku volilnega odbora, ki ga mora hraniti. OVK se izroči izvirnik zapisnika, kopijo obdrži predsednik volilnega odbora.

Predsednik volilnega odbora mora po oddaji volilnega gradiva OVK in vpisu izidov glasovanj na volišču v informacijski sistem za podporo ugotavljanja izida glasovanj, ki ga opravi OVK, preveriti izide glasovanj na svojem volišču, in sicer mora preveriti, če so objavljeni izidi glasovanj na posebni spletni strani DVK skladni z ugotovljenimi izidi glasovanj z zapisnikoma o delu volilnega odbora.

1. **Navzočnost pri štetju**

Pri štetju smejo neposredno sodelovati samo člani volilnega odbora. Navzoči pa so lahko zaupniki, predstavniki tujih delegacij in predstavniki medijev.

Po zaprtju volišč so pri ugotavljanju izida glasovanja na volišču (tj. pri štetju glasov) lahko prisotni predstavniki medijev. Predstavnik medija mora pred zaprtjem volišča o svoji navzočnosti pri ugotavljanju izida glasovanja obvestiti predsednika volilnega odbora. Predstavniki medijev ne smejo motiti dela volilnega odbora. Intervjuvanje članov volilnega odbora ter zvočno in slikovno snemanje ugotavljanja izida glasovanja ni dovoljeno. Za potrebe obveščanja javnosti o zaključku glasovanja lahko predstavniki medijev opravijo krajše slikovno snemanje (slikovni vklop).

B.

DVK je sprejela to navodilo na podlagi 39. člena ZRLI v sestavi: predsednik Peter Golob in člani dr. Marko Kambič, Mitja Šuligoj, Miroslav Pretnar, članica Mojca Dolenc in namestnica člana Terezija Trupi. Navodilo je sprejela soglasno.

Peter Golob

 predsednik

Priloga:

* obvestilo volilnim odborom;
* standardi za ureditev volišča;
* posebne določbe iz Kazenskega zakonika.

**OBVESTILO VOLILNIM ODBOROM**

Člani volilnih odborov ne morejo opravljati vloge sporočevalcev izidov, dokler ni podpisan zapisnik o delu volilnega odbora in izid sporočen okrajni volilni komisiji, če se ta sporoča po telefonu.

Člani volilnega odbora in zaupniki si lahko prepisujejo izid glasovanja na volišču ali kako drugače (npr. s fotografiranjem zapisnika) zabeležijo izid glasovanja, vendar šele, ko je predsednik volilnega odbora prebral rezultate glasovanja in so člani in namestniki podpisali zapisnik.

**STANDARDI ZA UREDITEV VOLIŠČA**

Za volišče se šteje objekt, v katerem se glasuje, dvorišče tega objekta in določen prostor okrog objekta. Za določen prostor okrog objekta se šteje območje v obsegu najmanj 50 m okrog objekta, v katerem je volišče. Okrajna volilna komisija lahko glede na značilnosti lege objekta in možnosti dostopov do tega objekta določi drugačen obseg območja volišča.

1. Prostor, v katerem je volišče, mora biti dovolj velik, da omogoča hitro in tekoče glasovanje (ustrezno število volilnih skrinjic) in normalno delo volilnemu odboru in zaupnikom.
2. Prostor mora biti ustrezno osvetljen, tako da lahko volivec brez težav prebere besedilo na glasovnici. Še posebej mora biti dovolj osvetljeno mesto, na katerem volivec glasuje.
3. Na volišču ne sme biti fotografij, plakatov ali drugih oblik (simbolov) propagandnih gradiv strank (npr. zastav, praporov) in ne propagandnih gradiv v zvezi s posvetovalnim referendumom.
4. V prostoru, kjer se glasuje, ne sme biti ogledal ali drugih predmetov, ki omogočajo zrcaljenje.
5. Enaki standardi veljajo tudi za prostor pred prostorom, kjer se glasuje (vhod, hodnik ipd.), ter za pročelje zgradbe, v kateri je volišče, in tudi za tej zgradbi pripadajoči prostor.
6. Če je vhod v zgradbo, v kateri je volišče, neposredno s pločnika, se šteje za prostor pred voliščem celoten pločnik v dolžini zgradbe, v kateri je volišče. Na volišču morajo biti razglasi. Razglasi so lahko tudi v predprostoru, pred zgradbo, kjer je volišče, oziroma na dvorišču.
7. Volišče mora imeti tako urejene prostore za glasovanje, da volivca nihče ne more opazovati pri izpolnjevanju glasovnice. Prostori za glasovanje so lahko kabine (z zavesami), ograjeni pulti, pregrade, postavljene na mizo, drugačne oblike pregrad itd. Če so priročne pregrade postavljene na mizi, mora biti višina pregrade najmanj 60 cm. Če velikost prostora to neposredno omogoča, naj bodo pregrade in pulti postavljeni tako, da volilni odbor med opravljanjem svojega dela ne gleda volivca. Med volilnim odborom in volivcem, ki izpolnjuje glasovnico, mora biti ustrezna razdalja, odvisna od opreme volišča. Pri glasovanju za mizo, ki je opremljena s pregradami, lahko volivec glasuje sede.
8. Volišče mora biti opremljeno s kemičnimi svinčniki ali drugimi pisali, vendar ta ne smejo biti takšna, da bi jih bilo mogoče zbrisati (npr. navadni svinčnik, barvasti svinčnik ipd.). Pisala morajo imeti enako barvo črnila oziroma polnila. Samo v primeru, ko bi volilnemu odboru zmanjkalo enakobarvnih pisal, se lahko uporablja pisalo drugačne barve.
9. Pulti, mize, kabine oziroma predmeti, na katerih se izpolnjuje glasovnica, ne smejo biti prekriti z materialom, s katerim bi se lahko ugotovila opredelitev volivca.
10. Glasovalna (volilna) skrinjica mora biti prosojna in po obliki takšna, da volivec brez težav spusti vanjo prepognjeno ali zloženo glasovnico. Ko je volilna skrinjica polna, je treba postaviti novo, vnaprej pripravljeno in pravilno zaprto volilno skrinjico. Polna volilna skrinjica ostane v prostoru, kjer je bila (pred volivci), dokler ni glasovanje končano. Odprtina na volilni skrinjici se na ustrezen način (z nalepko) zapre. Na volilni skrinjici je lahko grb Republike Slovenije.
11. Na volišču mora biti zastava Republike Slovenije, ki je lahko na zgradbi, v kateri se glasuje, ob vhodu na volišče ali v samem prostoru, v katerem se glasuje. Poleg zastave Republike Slovenije je lahko tudi zastava Evropske unije.

**IZ KAZENSKEGA ZAKONIKA (KZ-1)**

**Sedemnajsto poglavje**

**KAZNIVA DEJANJA ZOPER VOLILNO PRAVICO IN VOLITVE**

**Kršitev volilne pravice**

**150. člen**

Uradna oseba, ki koga z namenom, da bi mu onemogočila uresničevanje volilne pravice, nezakonito ne vpiše v volilni imenik ali ga črta iz njega, se kaznuje z denarno kaznijo ali zaporom do enega leta.

**Kršitev proste odločitve volivcev**

**151. člen**

* 1. Kdor koga s silo, resno grožnjo, podkupovanjem, preslepit­vijo ali na drug nedovoljen način prisili ali nanj vpliva, da pri volit­vah ali glasovanju glasuje ali ne glasuje ali da ne glasuje veljavno ali da glasuje za ali proti določenemu predlogu, se kaznuje z denarno kaznijo ali zaporom do enega leta.
	2. Če stori dejanje iz prejšnjega odstavka uradna oseba pri opravljanju svoje dolžnosti v zvezi z volitvami ali glasovanjem, se kaznuje z zaporom do dveh let.
	3. Dana podkupnina se vzame.

**Zloraba volilne pravice**

**152. člen**

Kdor pri volitvah ali glasovanju glasuje namesto drugega pod njegovim imenom ali več kot enkrat glasuje pri istem glasovanju, se kaznuje z denarno kaznijo ali zaporom do enega leta.

**Kršitev svobodne opredelitve**

**153. člen**

Kdor pokliče glasovalca pri volitvah ali glasovanju na odgovor zaradi glasovanja ali od njega zahteva, naj pove, kako je glasoval ali zakaj ni glasoval, se kaznuje z denarno kaznijo ali zaporom do enega leta.

**Uničenje ali ponareditev volilnih listin**

**154. člen**

1. Kdor pri volitvah ali glasovanju uniči, poškoduje, prikrije ali ponaredi kakšno listino o volitvah ali glasovanju ali kakršen koli predmet, ki je dokaz za ugotavljanje izida volitev ali glasovanja, se kaznuje z denarno kaznijo ali zaporom do enega leta.
2. Če stori dejanje iz prejšnjega odstavka uradna oseba pri opravljanju svoje dolžnosti v zvezi z volitvami ali glasovanjem, se kaznuje z zaporom do dveh let.

**Ponareditev volilnih izidov**

**155. člen**

Uradna oseba, ki pri volitvah ali glasovanju spremeni število oddanih glasov z dodajanjem ali odvzemanjem glasovnic ali glasov pri štetju, ali objavi izid volitev ali glasovanja, ki se ne ujema z opravljenim glasovanjem, se kaznuje z zaporom do dveh let.

**Kršitev tajnosti glasovanja**

**156. člen**

1. Kdor kakor koli prekrši tajnost glasovanja pri volitvah ali glasovanju, se kaznuje z denarno kaznijo ali zaporom do šestih mesecev.
2. Če stori dejanje iz prejšnjega odstavka uradna oseba pri opravljanju svojih dolžnosti v zvezi z volitvami ali glasovanjem, se kaznuje z zaporom do dveh let.

**Sprejemanje podkupnine pri volitvah**

**157. člen**

1. Kdor zato, da pri volitvah ali glasovanju ne glasuje ali da glasuje za določen predlog ali proti njemu ali da ne glasuje veljavno, zahteva ali sprejme nagrado, darilo ali kakšno drugo premoženjsko ali nepremoženjsko korist zase ali za koga drugega, se kaznuje z denarno kaznijo ali zaporom do enega leta.
2. Sprejeta nagrada, darilo ali druga premoženjska korist se vzamejo.